section_heading: Životopis
paragraph_text: Grof Drakula je višestoljetni vampir, čarobnjak i transilvanski plemić, koji tvrdi da potječe od Sekelja Atile. On živi u zabačenom zamku u Karpatima blizu prolaza Borgo. Suprotno prikazu vampira kao odbojnih pojava u istočnoeuropskom folkloru, Drakula se najčešće prikazuje kao šarmantan i zavodljiv aristokrat. Detalji njegovog životopisa su zatamnjivani, ali se čini da je Drakula proučavao crne umjetnosti na Akademiji Scholomance u Karpatima te postao vješt alkemičar i magičar. Kao vojvoda, vodio je trupe protiv Turaka preko Dunava. Drakula je umro i pokopan u velikoj kapeli u svom zamku. Svake noći ustaje iz groba kao vampir, kao i njegove tri prekrasne nevjeste, koje u romanu zavode Jonathana Harkera. U romanu nije razjašnjeno da li su te tri nevjeste Drakuline kćeri, sestre, ljubavnice, incestuozna kombinacija istih ili nešto drugo.